पुलिस के मुताबिक़ बंदूकधारी ने एक पुलिस अधिकारी और जीव विज्ञान के एक शिक्षक की हत्या कर दी.एक अन्य पुलिसकर्मी को गोली लगी है और वो घायल है.पुलिस ने बताया है कि बंदूकधारी ने जिन 20 से ज़्यादा छात्रों को बंधक बनाया था, उन्हें रिहा करा लिया गया है.ये घटना मॉस्को के बाहरी इलाक़े में स्थित एक स्कूल में हुई. ये घटना ऐसे समय हुई है, जो रूस शीतकालीन ओलंपिक की तैयारी कर रहा है, जो इस सप्ताह सोची में शुरू हो रहे हैं.माना जा रहा है कि बंदूकधारी इसी स्कूल का छात्र है.आंतरिक सुरक्षा मामलों के मंत्रालय के एक प्रवक्ता ने सरकारी टेलीविज़न को बताया, "जिस बंदूकधारी ने 20 छात्रों और एक शिक्षक को बंधक बनाया था, वो उसी स्कूल का छात्र है. उसे नियंत्रण में कर लिया गया है और सभी छात्रों को छुड़ा लिया गया है."उन्होंने बताया कि एक पुलिसकर्मी बुरी तरह घायल हो गया था, जिनकी बाद में अस्पताल में मौत हो गई. इस स्कूल के एक शिक्षक की भी मौत हो गई है.स्कूल के एक अधिकारी ने रूसी टेलीविज़न को बताया कि सभी बच्चों और शिक्षकों को स्कूल से सुरक्षित निकाल लिया गया है.रिपोर्टों के मुताबिक़ बंदूकधारी ने मौक़े पर पहुँचे पुलिसकर्मियों पर गोलियाँ चलाई. ये भी कहा जा रहा है कि बंदूकधारी ने कोई मांग नहीं रखी थी.(क्या आपने बीबीसी हिन्दी का नया एंड्रॉएड मोबाइल ऐप देखा? डाउनलोड करने के लिए यहां 



क्लिक करें. आप ख़बरें पढ़ने और अपनी राय देने के लिए हमारे 



फेसबुक पन्ने पर भी आ सकते हैं और 



ट्विटर पर फ़ॉलो भी कर सकते हैं.)